google/wiki40b huggingface dataset:
Peeter Ernits

Elukäik

Ta lõpetas aastal 1971 Tallinna 42. Keskkooli ja aastal 1976 Tartu Riikliku Ülikooli bioloogia-geograafiateaduskonna bioloogiaosakonna, spetsialiseerudes geneetikale.

Zooloogia

Aastatel 1976–1980 töötas Tallinna Loomaaias teadurina.
1980–1998 oli Eesti Loodusmuuseumis zooloogia osakonna juhataja ning 1990–1998 direktor.
Oma arvukates kirjutistes on ta muu hulgas käsitletud kahepaiksete, roomajate, lindude ja imetajate levikut ja arvukust ning muud nendega seonduvat.

Töö ajakirjanduses

Alates 1998. aastast oli ta ajakirja Luup peatoimetaja. 2004–2007 oli ta Maalehe peatoimetaja ja seejärel peatoimetaja asetäitja. Aastail 2008–2014 oli ta Eesti Ajakirjanike Liidu esimees, kevadest 2014 kuni kevadeni 2015 oli juhatuse liige.

Poliitiline tegevus

Ernits kandideeris 1995. aastal VIII Riigikogusse Eesti Roheliste ja Eesti Rojalistliku Partei moodustatud valimisliidu Neljas Jõud nimekirjas, kuid ei osutunud valituks. 2011. aasta Riigikogu valimistel kandideeris ta Rahvaliidu nimekirjas. Ta sai 810 häält, kuid ei osutunud valituks.
5. jaanuaril 2015 teatas Ernits kandideerimisest Riigikogu valimistel Keskerakonna nimekirjas. Ta sai Jõgeva- ja Tartumaal (valimisringkonnas nr 9) 824 häält, kuid valituks ei osutunud.
Mais 2015 asus ta tööle Tallinna kesklinna linnaosavalitsuse pressiesindajana.
5. augustil 2015 teatas haigusest taastunud Edgar Savisaar, et ta loobub Riigikogus tööleasumisest. Tema asemel sai Riigikogu liikmeks Ernits, kes andis ametivande 18. augustil 2015.
Peeter Ernits avaldas 2017. aasta juunis vastuseisu Haabersti hõberemmelga mahavõtmisele.
10. septembril 2018 teatas Ernits, et asub Keskerakonnast välja ja liitub Eesti Konservatiivse Rahvaerakonnaga (EKRE).
Ernits kandideeris 2019. aasta Riigikogu valimistel EKRE nimekirjas 9. valimisringkonnas (Jõgeva- ja Tartumaa) ning kogus 3846 häält, mis oli paremuselt teine tulemus selles valimisringkonnas.

Isiklikku

Peeter Ernitsal on vend Martin Ernits, kes on aastaid töötanud kirurgina Kanada Ontario provintsi Hamiltoni linnas.
Peeter Ernitsal on kolm tütart ja poeg. Ta on abielus.
Jenő Oszkár Ruszkay-Ranzenberger

Elu ja sõjaväekarjäär Austria-Ungaris

Ruszkay sündis 1. jaanuaril 1887 Austria-Ungari Keisririigis Budapestis, kui Eugen Ranzenberger. Tema perekond oli roomakatoliku kiriku liikmed. Maailmasõdade vahel ta ungaripärastas oma nime. Selle kohalik vorm on vitéz Ruszkay Jenő Oszkár. Esialgse hariduse sai ta kaheksaklassilises Budapesti Riigireaalkoolis (sks. Staatsrealschule).
Sõjaväkke astumise järel õppis ta 1904–1907 Tehnilises Sõjaväeakadeemias Möldingis Viini lähedal, mille lõpetas nooremleitnandi auastmes.
18. augustist 1907 kuni 16. aprillini 1908 teenis ta keiserlikus-kuninglikus (k-k) 6. Ungari Kindlusekahurväe Rügemendis Komáromis (sks. Komorn) Transilvaanias. Sealt viidi ta üle k-k Raskehaubitsate diviisi nr 4, kus ta teenis kuni 29. veebruarini 1912. Selle järel määrati ta k-k Raskehaubitsate Diviisi nr. 12 Nagyszeben (sks. Hermannstadt) Slovakkias. Sealt saadeti ta Viini sõjakooli, mille ta lõpetas 1. septembril 1914 leitnandi auastmega. Pärast õpinguid teenis ta Austria-Ungari armee kindralstaabis.
22. märtsil 1915 langes Ruszkay Przemyśli kindluses (praeguse Poola territooriumil) komandandi staabiülemana Vene sõjavangi.
1917. aasta septembris põgenes ta vangistusest ja määrati k-k Välikahurväe Rügementi nr. 16 ja siis Keiserlik-Kuningliku Armeejuhatuse staapi Badenis Viini lähedal. Selle järel teenis jälle kindralstaabis.

Auastmed

18.08.1907 nooremleitnant (hadnagy) Austria-Ungari Keiserlik ja Kuninglik Armee
1.11.1912 leitnant (főhadnagy) Austria-Ungari Keiserlik ja Kuninglik Armee
1.05.1915 kapten (százados) Austria-Ungari Keiserlik ja Kuninglik Armee (1919, tagasiulatuvalt 1915)
20.08.1921 major (őrnagy) Ungari Kuninglik Armee
1.09.1924 kolonelleitnant (alezredes) Ungari Kuninglik Armee
1.05.1928 kolonel (ezredes) Ungari Kuninglik Armee
1.11.1936 (või 20.08.1938) kindralmajor (vezérőrnagy) Ungari Kuninglik Armee
1.05.1939 kindralleitnant (altábornagy) Ungari Kuninglik Armee
13.11.1944 kindralkolonel (vezérezredes) Ungari Kuninglik Armee (Szálasi režiim)
1.02.1945 Waffen-Obergruppenführer der SS ja Waffen-SS kindral

Autasud

Austria 1908. aasta Juubelirist
Austria 1912/1913 Mobilisatsioonirist
 Austria Sõjaliste Teenete Rist 3. klass sõjakaunistuse (kriegsdekoration) ja mõõkadega (1914)
Austria Vaprusrist (Karl I)
 Austria Raudkrooni Ordeni 3. klass sõjakaunistuse ja mõõkadega (1918)
 Raudrist 1. klass 
 Raudrist 2. klass
Ungari Esimese maailmasõja mälestusmedal mõõkadega (Magyar Háborús Emlékérem)
Vitézi Orden (Vitézi Rend) (20.08.1922)
Maarius Pärn

Maarius Pärn (sündinud 18. septembril 1982 Põltsamaal) on eesti näitleja.
Ta lõpetas 2001. aastal Jõgeva Gümnaasiumi ning 2009. aastal näitlejana Viljandi Kultuuriakadeemia teatrikunsti 7. lennu.
Töötab Improteatris. Ta on mänginud ka Ugala, Rakvere Teatri, Kuressaare Linnateatri ja Teatrilabori etendustes.
Käijate maailmakarikavõistlused

Käijate maailmakarikavõistlused (IAAF World Race Walking Cup) on rahvusvahelise kergejõustikuliidu IAAF korraldatav käimisvõistlus. Esimene karikavõistlus käijatele toimus 1961. aastal ja see toimub iga kahe aasta järel paarisaastatel. Naised võtavad maailmakarikavõistlustest osa alates 1979. aastast.
Espresso

Espresso (itaalia keeles "väljapressitud") on itaaliapärane kohv, mis valmistatakse espressomasinas, surudes rõhu all olevat vett kiiresti läbi tihedalt keetmiskambrisse pakitud peene kohvipulbri, mis on jahvatatud espressoubadest (tumedaks röstitud Arabica).
Sõna espresso kasutatakse ka valmistamismeetodi kohta. See menetlus leiutati Itaalias 20. sajandi algul.
Peeneks jahvatatud espressokohv pakitakse tihedalt filtrihoidjasse ehk käppa. 95 kraadini kuumutatud vesi surutakse keetmiskambrisse 9–10 atmosfääri suuruse rõhu all. Tavaliselt kulub ühe tassi (25–35 ml) espresso valmistamiseks umbes 20 sekundit ja topelttassi (80 ml) jaoks 25 sekundit. Espresso kvaliteeti hinnatakse eelkõige kohvi pinnale tekkiva tiheda ja väikeste mullidega 3–4 mm paksu punakaspruuni pehme vahukihi (kreemi – crema) järgi.
Espressot serveeritakse tavaliselt klaasi veega.
Agnese

Agnese on naisenimi.
2019. aasta seisuga oli see Eestis esinemissageduselt 1698. naisenimi. 1. jaanuari 2019 seisuga oli Eestis eesnimi Agnese 22 naisel.
Vepsküla mõis

Vepsküla mõis (saksa keeles Webskül) oli Riigi mõisa karjamõis Vaivara kihelkonnas Virumaal.
Mõdriku-Roela oos

Mõdriku-Roela oos (ka: Mõdriku-Kulina oos) on oos ehk vallseljak Lääne-Viru maakonnas Vinni vallas. Oos on arvele võetud ürglooduse objektina. Oosi kaitstakse Mõdriku-Roela maastikukaitseala koosseisus.
Oos on Eesti pikim oos. Oos algab Mõdrikust, kulgeb mööda põllumaid Roelani. Sealt edasi võib oosi märgata juba Rakvere–Tartu maantee äärest, mis liigub Muugani välja. 
Oos ise on 19,5 km pikk ja kaetud osaliselt metsaga, aga esineb ka lagedat. Roela aladel on oosile loodud matka- ja suusarajad. Oos asub Vinni valla territooriumil.
Muslim

Muslim ehk moslem on inimene, kes tunnistab islami usku ja järgib islami rituaale. Maailma elanikkonnast moodustavad muslimid märkmisväärse osa. Tänapäeval arvatakse maailmas elavat 1,1 miljardit muslimit ja see arv kasvab pidevalt.

Nimetus

Erinevate täishäälikutega variandid tulenevad sellest, et sõnas muslim on täishäälikud nagu klassikalises araabia keeles, sõnas moslem nagu tänapäeva araabia kõnekeeltes.
Eesti keeles on kasutusel ka sõnad muhamedlane ja muhameedlane, kuid eesti muslimid ei soovita neid kasutada, sest nendest sõnadest võib jääda mulje, nagu muslimid kummardaksid Muḩammadit.
Harva kohtab ka pärsia keelest pärinevat nimetust musulman.
Ciudad Reali provints

Kliima

Ciudad Reali aastane keskmine temperatuur on +14,3 °C, jaanuaris +5,7 °C, augustis +24,5 °C. Aastas sajab keskmiselt 450 mm, sealhulgas jaanuaris 47 mm ja augustis 8 mm. Aastas paistab päike keskmiselt 2722 tundi, sealhulgas jaanuaris 133 ja augustis 342 tundi.
Plekk-katus

Plekk-katus on üks populaarsema katusekattematerjaliga katuseid tänu oma soodsale hinnale, vastupidavusele ja laiale värvivalikule.
Korrektselt paigaldatud, hästi hooldatud plekk-katuse eluiga võib olla kuni 100 aastat. Kuna plekk-katus ei ima niiskust, on see vastupidav Eesti kliimale omastele suurtele temperatuurikõikumistele, tuulele, vihmale ja lumele. Katuse õige paigaldamine tagab vastupidavuse ka tormidele.
Pleki pind takistab sambla vohamist ja prahi kogunemist. See on kerge, sobib kohandamiseks olemasolevale katusele, ühes tükis katusepaanid teevad katusevahetusprotsessi kiireks ja lihtsaks. Plekkkatuseid tehakse eri profiilides: kiviprofiil, trapetsprofiil, klassikprofiil, valtsprofiil, kandvad profiilid. Plekk-katuse miinuseks on vihmase ilmaga tekkiv müra.

Kivipuistega plekk-katus

Kivipuistega plekk-katusematerjalil on naturaalse katusekivi efekt, mille annab see, et plekk on kaetud ehtsa kivipuistega. Kivipuiste kaitseb katust kriimustuste eest ning summutab vihmamüra. Naturaalsel kivil baseeruv materjali pealmine kiht on pleekimiskindel ning sellesse on lisatud aineid, mis hoiavad ära sambliku tekke 7–10 aasta jooksul. Eluiga 60–100 aastat.

Valtsplekk-katus

Plekk-katuse kattena kasutatakse ka valtsplekk, mille kestvus on sõltuvast pleki kvaliteedist 30–100 aastat. Valtskatus kinnitatakse katusele spetsiaalsete klambritega, seejuures plekipaane kruviaukudega läbistamata. Kõik sõlmed ja liited ühendatakse valtsimise teel. Valtsimine võimaldab ühendada väga erikujulisi pindu ning teostada korrektsed liited katusel ettetulevate väljaehitiste ja läbiviikudega – on selleks siis korsten, vintskapid, aga ka keerukamad uugid, parapetid, luugid jms.
Lisaks valtsimisele on võimalus plekk-katuse paanid kinnitada katusele kruvidega, nii et liitekohas varjab üks paan eelmise paani kruvirea. Kruvidele mõeldud augud on tehases ettevalmistatud, piklikud avad, arvestamaks temperatuurierinevusest põhjustatud soojuspaisumist. Sellised katused vajavad rohkem kallet, kuna liitekohad ei ole nii veekindlad, kui valtsplekil. Selline meetod on võrreldes valtsplekiga soodsam ja töö kiirem.

Tsingitud terasplekk

Tsingitud terasplekki kasutatakse näiteks tootmis- ja abihoonetel. Samuti muinsuskaitsealustel hoonetel, kus pole lubatud kasutada eelvärvitud materjale ning on ette antud ka pleki minimaalne paksus. Tsingitud terasplekk on saadaval erineva tsingikihi paksusega (grammi ruutmeetri kohta).
Kasahstani lipp

Kasahstani lipp on Kasahstani ametlik lipp.

Riigi- ja rahvuslipp

Riigi- ja rahvuslipp võeti praegusel kujul kasutusele 4. juunil 1992.
Šaken Nijazbekovi poolt kujundatud lipp oli helesinine ning see sümboliseerib ääretut taevast, mille all kõik inimesed elavad. See tähistab ka igavest meelekindlust ja rahu ning ustavust iseseisvusele. Lipu keskel liugleb särava päikese all stepikotkas (Aquila nipalensis). Kõik see koos kujutab kasahhide ülevaid ideaale ja vabaduseiha. Lipu vardapoolses osas on traditsiooniline rahvuslik ornament.

Kasahstani ajaloolised lipud

Aastatel 1937–1991 eksisteeris Kasahhi NSV ning kasutusel oli Kasahhi NSV lipp.
Aastatel 1991–1992 kasutas Kasahstan Kasahhi NSV lippu. 
Aastal 1992 oli väga lühikest aega kasutusel praeguse lipuga sarnane lipp, kuid ornament oli punane, kuid suurema harmoonia mõttes muudeti see kuldkollaseks.
Vizbuļi

Vizbuļi (vene keeles Визбули) on Läti linna Daugavpilsi osa. Asub Mežciemsist idas, Viduspoguļankast läänes ja Cietoksnisest põhjas.
Vizbuļi on eramajade ja suvilate piirkond Daugavpilsi kindluse ja Riia–Daugavpilsi raudtee vahel. Seal asub Daugavpilsi kindluse garnisoni kabeliks ehitatud ja aastal 1897 valminud õigeusu kirik.
Lê Đức Thọ

Lê Đức Thọ (14. oktoober 1911 – 13. oktoober 1990) oli Vietnami revolutsionäär, kindral, diplomaat ja poliitik.
1973. aastal anti talle ja USA riigisekretärile Henry Kissingerile Nobeli rahuauhind. Lê Đức Thọ keeldus rahuauhinnast.
Palo Alto maakond

Ajalugu

Maakond moodustati 15. jaanuaril 1851.
Vaidtiib

Vaidtiib (tuletatud sõnadest vaid ehk 'ainult' + tiib) on erilise konstruktsiooniga lennuk, millel puuduvad tavalised juhtpinnad stabilisaator ja kiil. Erinevalt tavalisest lennukist läheb vaidtiiva kere üldjuhul sujuvalt üle tiivaks. Nii-öelda "puhta" vaidtiiblennuki tiivas asuvad kõik lennuks vajalikud komponendid: jõuallikas, kütus, last ja meeskond.
"Puhta" vaidtiiva alarühma liigituvad ka nii-öelda "sabata" lennukid. Sageli liigitatakse siia ka "sabata" deltatiivaga lennukid.
Xubuntu

Nimi

Nimi Xubuntu tuleb nimede Xfce ja Ubuntu ühendamisest. Xfce on lühend sõnadest XForms Common Environment (XVormide üldine keskkond) ning sõna "ubuntu" tähendab bantu keeltes, sh suulu ja xhosa keeles, 'inimlikkust teiste suhtes'. Nimel Xubuntu pole mingit erilist tähendust.

Paketihaldus

Xubuntu kasutab Ubuntu repositooriume, seega saab selle kasutaja soovi korral paigaldada kõiki programme, mis neis leiduvad. Töölaua koostamisel kasutatakse võimalikult palju GTK2 baasil ehitatud programme.
Xubuntut levitatakse ühel CD-l, mis toimib nii LiveCD-na kui ka installimise CD-na. 
Kõik Xubuntu paketti kuuluvad rakendused saab olemasolevale Ubuntu süsteemile lisada ka uut süsteemi paigaldamata. Kui valida järgmisel sisselogimisel seansiks "Xfce", ongi kasutajal ees Xubuntu töölaud.
Lisaks graafilisele keskkonnale on võimalus pakette paigaldada ka ilma graafilise liideseta, sisestades terminali sudo apt-get install xubuntu-desktop.

Süsteemi töönõuded

Xubuntu paigaldatakse kahest CD-kettast ühelt. Kumbki nõuab 1,5 GB ruumi kõvakettal. Desktop CD nõuab 192 MB RAM-i. Alternate CD, mis kasutab tekstipõhist installerit, nõuab vähemalt 64 MB RAM-i ja annab ühtlasi juurdepääsu installimise lisavõimalustele.
Kui Xubuntu on installitud, siis saab ta töötada 192 MB RAM-i abil, kuid tungivalt soovitatakse vähemalt 256 MB RAM-i olemasolu.
Mardus (laev 1959)

Mardus oli taastatud Eesti mereväe abilaev (reidikaater). Ta kandis pardatähist A433.

Kirjeldus

Relvastuseta ja puukerega laeva pikkus oli pisut üle 9 m. Meeskond oli 3-liikmeline.

Ajalugu

Laev ehitati 1959. aastal Taanis ja esialgne nimi oli Rylen.
1994. aastal kingiti laev Eesti mereväele. Mardust kasutati abilaevana ja ranniku lähedal patrullsõitudeks. Suvel vedas laev ka demineerijaid Naissaarele.
1998. aasta aprillis tormi ajal uppus Mardus Miinisadamas mõne minutiga valesti tööle pandud veepumba tõttu (esmaversioon oli puust laevakere purunemine). Inimesi pardal ei olnud. Laev tõsteti üles, kuid kahjustused olid suured ja see otsustati maha kanda.
Polaarjaam

Polaarjaam on teaduslike eesmärkidega loodud uurimisasutus polaaraladel Arktikas ja Antarktikas. Polaarjaamu on rajatud nii maismaale (saartel, rannikutel, sisemaal) kui ka triivivatele jääpankadele (nt Põhja-Jäämeres).
Põhjapoolkeral asuvad peaaegu kõik polaarjaamad põhjapolaarjoonest põhja pool, lõunapoolkeral asuvad nad 60° lõunalaiusest lõuna pool.
Praegu on Antarktikas 84 polaarjaama, mis kuuluvad 25 riigile.
Vääna – Keila-Joa tee

Vääna – Keila-Joa tee (registrinumber 11411) on kõrvalmaantee Harku ja Lääne-Harju vallas. Tee pikkuseks on 6,4 km.
Tee saab alguse Kiia – Vääna-Viti tee 6. kilomeetril Vääna külas. Tee kulgeb läbi Vääna, Naage, Adra ja Türisalu külade ning Keila-Joa aleviku. Tee lõpeb Tallinna–Rannamõisa–Kloogaranna tee 27. kilomeetril Keila-Joa alevikus. Tee ei ületa ühtegi silda, küll aga 3 truupi. Teele jääb 3 bussipeatust: Vääna, Tisleri talu, Loigu.
Teega ristub 1. kilomeetril Kumna–Vääna tee.
Tee katte ja klassi kohta andmed puuduvad. Liiklussagedus teel pole teada. Kiiruspiirangud on tee alguses ja Türisalu küla piiril (50 ja 70 km/h). Teevalgustuse kohta andmed puuduvad.
Omakaitse (1917–1918)

Omakaitse Tallinnas

1917. aasta augusti lõpus toimus Tallinnas advokaat Keerdi korteris koosolek, kus moodustati "Tallinna elanikkude Omakaitse asutav komitee" ja juba 1917. aasta 2. septembril peeti Brookusmäel Eesti Sõjaväelaste Kodu ruumides Eesti tähtsamate asutuste esindajate koosolek, millel toetati kodanikualgatuse korras loodavat korrakaitsestruktuuri.
1917. aasta 18. septembril toimus samas hoones Brookusmäel ka Omakaitse asutamiskoosolek, kus oli esindatud 76 organisatsiooni ja asutust. Koosolekul tunnistati Tallinna Elanike Omakaitse organiseerimise vajalikkust ning võeti vastu Johan Pitka ja Eduard Saarepera koostatud põhikiri. Valiti ka üheksaliikmeline juhatus. Juhatuse esimeheks valiti Eduard Saarepera. Tallinna elanike Omakaitse seltsi ruumid asusid Brokusmäel (Olevimägi) maja nr.10, täidesaatva komitee esimeheks oli Eduard Saarepera ja sekretäriks Leonhard Saar-Keerd.
11. novembril 1917 saadeti Tallinna elanike Omakaitse ja Punakaart Eestimaa Sõja-Revolutsioonikomitee korraldusel laiali. ning tehti ettepanek Tallinna Tööliste ja Soldatite Saadikute Nõukogule moodustada Omakaitsest ja Punakaardist, vastavalt Venemaa Ajutise Valitsuse poolt välja antud seadusele töölismiilits.

Omakaitse Saksa okupatsiooni ajal

Saksa okupatsiooni ajal moodustati Omakaitsest põranda all tegutsev Eesti Kaitseliit. Ainult Tallinnas jätkas Omakaitse avalikku tegevust 3000-liikmelise Tallinna Omakaitsena.
11. novembril 1918. aastal tuli Eesti Kaitse Liit põranda alt välja ning Tallinna Omakaitse ühines sellega.
Xueshani ahelik

Xueshani ahelik (Xuě Shān shānmài; 雪山山脈) on mäeahelik Taiwanil Keskmäestikus.
See kulgeb edelast kirdesse kuni Vaikse ookeani rannikuni. Edela poole jääb Keskahelik ehk Zhongyangi ahelik.
Aheliku kõrgeim tipp on Xueshan, mille järgi ahelik on nime saanud. Xueshani ja Dabajianshani ümbruses on Shei-Pa rahvuspark.
Aheliku kirdeosa alt kulgeb 2006. aastast 13 km pikkune Xueshani maanteetunnel, Taiwani pikim tunnel.
Gennadi Trošev

Gennadi Nikolajevitš Trošev (vene keeles Геннадий Николаевич Трошев; 14. märts 1947 Berliin – 14. september 2008 Perm) oli Venemaa kindralpolkovnik, Venemaa väejuht Tšetšeenia sõja ajal.
Ta sündis Berliinis Nõukogude okupatsioonitsoonis ohvitseri pojana. Lapsepõlve veetis ta Groznõis. 1969 lõpetas ta Kaasani tankikooli, 1976 soomustankivägede akadeemia ja 1988 peastaabi sõjaväeakadeemia.
Ta teenis mitmel ametikohal tankivägedes. Alates 1994 oli ta Põhja-Kaukaasia sõjaväeringkonna Vladikavkazis paikneva 42. armeekorpuse ülem. 5. mail 1995 ülendati ta kindralleitnandiks. Esimese Tšetšeenia sõja ajal 1995–1997 oli ta Põhja-Kaukaasia sõjaväeringkonna 58. armee ülem ja ühtlasi Venemaa vägede ülem Tšetšeenias. 1997 määrati ta Põhja-Kaukaasia sõjaväeringkonna ülema asetäitjaks. Augustis 1999 käsutas ta väeüksusi, mis lõid tagasi mässuliste võitlejate rünnaku Dagestanis. Teise Tšetšeenia sõja ajal oli ta alates jaanuarist 2000 Põhja-Kaukaasia armeegrupeeringu Vostok ülem. Veebruaris 2000 ülendati ta kindralpolkovnikuks. Aprillist juunini 2000 oli ta Venemaa vägede ülemjuhataja Tšetšeenias ja maist 2000 detsembrini 2002 ühtlasi Põhja-Kaukaasia sõjaväeringkonna ülem.
Märtsis 2001 toetas ta kohtuprotsessis Juri Budanovit, kes hiljem sõjakuritegudes, sealhulgas 18-aastase tšetšeeni neiu Elza Kungajeva tapmises süüdi mõisteti.
Alates veebruarist 2003 oli ta Venemaa presidendi nõunik kasakate küsimuses. 2008 ülendati ta Venemaa Föderatsiooni 2. klassi riiklikuks tegevnõunikuks.
Trošev hukkus lennuõnnetuses Permis, kuhu Trošev sõitis samboturniiri vaatama. Reisilennuk, mille pardal Trošev oli, kukkus maandudes Permi äärelinna. Kõik 88 lennukis viibinut hukkusid. Trošev maeti Krasnodari lähedale Severnõi asulasse.
Groznõis on tema auks ümber nimetatud Krasnoznamjonnaja tänav.
Made (eesnimi)

Made on naisenimi.
2019. aasta seisuga oli see Eestis esinemissageduselt 629. naisenimi. 1. jaanuari 2019 seisuga oli Eestis eesnimi Made 144 naisel.
San Francisco

Asukoht

Linn asub San Francisco poolsaarel, Vaikse ookeani ja San Francisco lahe kaldal.

Ajalugu

1906. aasta maavärinas ja sellele järgnenud tulekahjudes hävis suurem osa linnast, kuid see taastati kiiresti.
1945. aastal toimus linnas San Francisco konverents, kus asutati ÜRO ning sõlmiti 1951. aastal San Francisco rahuleping.
San Francisco oli 1950. ja 1960. aastatel biitnikute ja hipiliikumise keskus.

Rahvastik

2009. aastal elas San Franciscos 815 358 inimest.
San Francisco linnastus (San Francisco Bay Area) elab üle 7 miljoni inimese, suurematest linnadest kuuluvad sinna veel San Jose ja Oakland.

Majandus

San Francisco SKP oli 2008. aastal 301 miljardit dollarit, millega oli linn maailmas 18. ja USA-s üheksandal kohal.
San Franciscost lõunas paikneb paljude tehnoloogiafirmade asukoht Räniorg (Silicon Valley).

Vaatamisväärsused

Paljude vaatamisväärsuste seas on Kuldvärava sild, Alcatrazi saar, kaabeltramm, Transamerica Pyramid, Coit Tower ja San Francisco Chinatown.

Sport

San Francisco ameerika jalgpalli meeskond San Francisco 49ers mängib liigas NFL ja korvpallimeeskond Golden State Warriors NBA-s.
Iggy Azalea

Amethyst Amelia Kelly (lavanimi Iggy Azalea; sündinud 7. juunil 1990 Sydneys) on Austraalia naisräppar, modell ja laulukirjutaja.
Iggy asus 16-aastaselt elama USA-sse, et alustada karjääri hiphopmuusikuna.
Otto Karl Hermann von Stackelberg

Parun Otto Karl Hermann von Stackelberg (4. november (vkj 23. oktoober) 1800 – 6. november (vkj 25. oktoober) 1873 Imavere mõis) oli Liivimaa mõisnik ja Venemaa sõjaväelane (podporutšik).
Otto Karl Hermann von Stackelberg sündis Adavere, Imavere, Hermani ja Võrevere mõisniku Bernhard Caspar von Stackelbergi ja Helene Luise von Vietinghoffi pojana. Tema ema suri sünnitusel.
Talle kuulusid Adavere, Imavere, Hermani ja Võrevere mõis.
30. aprillil 1858 autasustati teda 1853.–1856. aasta sõja mälestusmedali (ru:Медаль «В память войны 1853—1856») tumeda pronksmedaliga Andrease-lindi küljes.
1868. aastal lasi Otto Karl Hermann von Stackelberg oma surnud venna Eduard von Stackelbergi mälestuseks rajada Adavere vallakooli, mille nimetas "Eduardi kooliks".
Theodosius Harnack

Theodosius Andreas Harnack (22. detsember 1816 / 3. jaanuar 1817 Peterburi – 11. november / 23. november 1889 Tartu) oli baltisaksa päritolu Eesti teoloog ja vaimulik. Lõpetas Peterburis Peetri kooli, õppis 1834–1837 Tartu Ülikoolis, seejärel Bonni, Erlangeni ja Berliini ülikoolis; teoloogiamagister (1843, TÜ); teoloogiadoktor (1846, TÜ). Oli 1843–1845 Tartu Ülikooli eradotsent, 1845–1847 erakorraline, 1847–1853 korraline professor, algul praktilise, aastast 1852 süstemaatilise usuteaduse alal, 1853–1865 Erlangeni ülikooli professor, seejärel kuni 1875 aastani taas Tartu ülikoolis. Alates 1847 Tartu Ülikooli koguduse õpetaja. Loobus 1875 halvenenud tervise tõttu professuurist, kuid jätkas emerituuris üliviljakat teadustööd.

Isiklikku

Theodosius Harnackil oli neli poega, nende seas kaksikud teoloog Adolf von Harnack ja matemaatik Axel von Harnack, farmakoloog Erich Harnack ja kirjandusteadlane Otto Harnack. Tema äi Gustav von Ewers oli 1818–1830 Tartu Ülikooli rektor.
Philon Aleksandriast

Philoni õpetused

Philoni mõttemaailm on pigem teoloogiline kui filosoofiline. Ta taotleb vanatestamentliku monoteistliku jumalakäsitluse sobitamist kreekalike filosoofide jumalakäsitlusega. Selleks tuli vanatestamentlik jumalakäsitlus vabastada antropomorfismist. Tulemuseks kujunes tundmatu jumal, kelle olemasolus ollakse kindel, kuid kes vabana kõigist omadustest, jääb inimesele tunnetamatuks.
Philon seletab loomist Platoni ideeõpetuse ja stoa logose varal. Ideemaailm loodi esimesel loomispäeval. Idee on jumala mõte ning eelneb asjade loomisele. Platoni ideemaailm samastub jumaliku mõistusega. Ideemaailma väljenduseks on stoikute logose mõiste. Logos on ideede asukoht. Ideed on liikuvad ning püüavad vormi leida kaootilises aines. Ideed samastuvad jumalike jõududega.
Inimene erineb muust loodust vaba tahte poolest ja seetõttu vastutab oma tegude eest jumala ees. Kõik hea inimeses on pärit jumalast ja on tema vaimu peegeldusest. Kurjus lähtub ainest. Tavaline inimene kuuletub maailmamõistusele ja elab loomu- ja mõistuspärast elu. Targa eesmärk on jõuda samastumisele jumalaga, milleks tuleb ületada meeleline maailm, ideed ja logos. Sellise inimese enesmääratlus on juma poeg.
Käitumisõpetuses (eetikas) järgis Philon therapeute.
Hiina jalgpallikoondis 2002. aasta jalgpalli maailmameistrivõistlustel

Hiina jalgpallikoondis 2002. aasta jalgpalli maailmameistrivõistlustel
Hiina osales MM finaalturniiril esimest korda.